चाहक दोकानपर तीन-चारि टा दोस्तक बीच किसिम-किसिमकेँ बहस जारी छल । होइत-होइत अपन-अपन घरक चर्चा करऽ लागल । तखने एकटा दोस्त बाजल "भाइ, तूँ सब जे कह मुदा हमर कनियाँ हमरा बड मानै छै । "
ई बात सूनि एकटा मीत पूछि देलकै "से तूँ कोना बुझलहीं ?
 "ओ एना जे भरि दिन हम घरपर बौआ संग बैसल रहैत छी आ कनियाँ नोकरीपर रहैत छथि । साँझ कऽ थाकल-झमारल आबै छथि आ आबिते एकटा पचसटकही हमरा चाय-पान लेल दैत अछि । "
एते सूनि दोस्त बाजल " रौ ओ तोरा मानै नै छौ । ओ तँ तोरा मेहनताना दै छौ आ ठकैतो छौ । भरि दिन काज करनिहार लेबरक दाम तँ डेढ़ सएसँ बेसिये होइ छै । "
पहिल दोस्तक मुँह देखै बला भऽ गेल छल । 